
RAPORT DE SPECIALITATE

Pentru aprobarea documentaţiei cu titlul “Bilanţ real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2020 “ 

Având în vedere Referatul de aprobare nr. SC2021 -  14245/24.05.2021 al Primarului Municipiului Timişoara şi Proiectul de hotărâre privind aprobarea documentaţiei cu titlul “Bilanţ real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2020 “,
           Facem următoarele precizări:
Compania COLTERM SA are ca obiect de activitate producerea energiei electrice şi termice, transportul, distribuţia şi furnizarea energiei termice pentru încălzire şi apă caldă de consum.
Obiectul documentaţiei promovate pentru aprobare în Consiliul Local îl constituie Bilanţul termoenergetic anual real și optimizat pentru sistemul centralizat de alimentare cu energie termică din Municipiul Timișoara care cuprinde și calculul de determinare a pierderilor reale și tehnologice (prin transfer de căldura și prin pierderi masice de agent termic) în sistemul de transport și distribuție din Municipiul Timișoara. 
Bilanţul termoenergetic anual s-a elaborat pentru cinci contururi de bilanț distincte, structurate după modul de funcționare a instalațiilor  cu  evidenţierea fluxurilor de energie intrate şi ieşite din contururile de bilanţ, pentru sistemul centralizat de alimentare cu energie termică–SACET, aflat în administrarea societăţii COLTERM SA.
În cadrul bilanţului termoenergetic anual real s-au determinat pierderile reale de energie termică pe contururile analizate, cauzele care conduc la aceste pierderi şi s-au recomandat măsuri tehnice de eliminare sau reducere a pierderilor, de îmbunătăţire a exploatării şi în final de creştere a eficienţei energetice a sistemului de termoficare.
Bilanţul optimizat s-a elaborat pe baza implementării măsurilor de creştere a eficienţei energetice propuse în bilanţul real.   
Pierderile tehnologice prin transfer de caldura s-au determinat în condiţiile menţinerii structurii actuale a instalaţiilor de termoficare şi considerând izolaţia şi învelişul protector în stare nouă, iar pierderile masice de agent termic s-au determinat pe baza calculului volumelor de apă fierbinte care circulă în sistemul de distribuție, în condițiile unei pierderi masice de apă de 0,2% din volumul instalației în funcțiune.
Lucrarea de bilanţ s-a elaborat în conformitate cu Legea nr. 121/2014-privind eficienţa energetică, Ghidul de elaborare a auditurilor energetice, Decizia 2123/23.09.2014 şi a actelor normative din domeniu în vigoare, de către compania de servicii energetice INCDE ICEMENERG Bucureşti- companie autorizată de A.N.R.E. ca Auditor Energetic Clasa II Complex.
În  conformitate cu  art.35 alin.(1), lit.e) din  Legea nr. 325 /2006 a serviciului public de alimentare cu energie termică şi a Regulamentului serviciului public de alimentare cu energie termică al Municipiului Timişoara, aprobat prin HCL nr. 239/2009,  SC COLTERM SA are obligaţia ”să întocmească anual şi să urmărească bilanţul energiei termice, aferent fiecărei activităţi prevăzute în licenţă, avizat de autoritatea competentă şi aprobat de autoritatea administraţiei publice locale” .
Prin bilanțul termoenergetic anual real tehnologic elaborat de INCDE ICEMENERG Bucureşti,  au fost determinate valorile procentuale ale pierderilor reale și ale pierderilor tehnologice de energie termică (prin transfer de căldura și prin pierderi masice de agent termic) pentru activităţile de transport şi distribuţie a energiei termice ale COLTERM SA pentru perioada anului 2020, după cum urmează :
· Pierderi procentuale totale reale de energie termică în reţelele de transport :   	24,10% ;
· Pierderi procentuale totale tehnologice de energie termică în reţelele de transport: 11,66% 
· Pierderi procentuale totale reale de energie termică în reţelele de distribuţie aferente PT: 21,65% ;
· Pierderi procentuale totale tehnologice de energie termică în reţelele de distribuţie aferente PT: 10,78%;
· Pierderi procentuale totale reale de energie termică în reţelele de distribuţie aferente CT de cartier: 19,34% ;
· Pierderi procentuale totale tehnologice de energie termică în reţelele de distribuţie aferente CT de cartier: 13,90%.
Documentaţia privind “Bilanţul real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2020 “ a fost însuşită de Compania Locală de Termoficare COLTERM S.A. prin avizul CTEA nr. 03/16.03.2021.
 Având în vedere faptul că până în prezent nu a fost modificată/completată Legea nr. 325/2006 a serviciului public de alimentare cu energie termică, cu modificările şi completările ulterioare, în consens cu Legea nr. 51/2006 a serviciilor comunitare de utilităţi publice republicată, cu modificările şi completările ulterioare, deocamdată nu există prevederi exprese în legislaţie referitoare la atribuţia/competenţa A.N.R.E. de avizare a documentaţiilor menţionate la art. 35 alin. (1) lit. e) şi art. 40 alin. (3) din Legea nr. 325/2006 a serviciului public de alimentare cu energie termică, cu modificările şi completările ulterioare.
Prin adresa nr. 6034/18.03.2021 de înaintare a documentației aferenta bilanțului termoenergetic, înregistrată la Primăria Municipiului Timişoara cu nr. RE2021-000437 din 19.03.2021 Compania  Locală de Termoficare COLTERM S.A solicită promovarea unei Hotărâri de Consiliu Local prin care să se aprobe documentația ”Bilanţ real tehnologic şi optimizat al energiei termice, pentru sistemul centralizat de alimentare cu energie termică al Municipiului Timişoara aferent anului 2020”  și a documentației de calcul a pierderilor reale și tehnologice (prin transfer de căldura și prin pierderi masice de agent termic) în sistemul de transport și distribuție din Municipiul Timișoara. 
În urma verificarii acestei documentații de catre Compartimentul Termoficare, Rețele de gaz din cadrul Primăriei Municipiului Timișoara, prin adresele nr. RE2021-473/02.04.2021 și RE2021-553/27.04.2021 s-au solicitat completari/corelari ale datelor prezentate și respectarea cerințelor formulate de A.N.R.E. prin adresa nr. 44961/23.04.2021. 
Compania Locală de Termoficare COLTERM S.A., prin adresa nr. 10548/20.05.2021  înregistrată la Primăria Municipiului Timişoara cu nr. RE2021-000708 din 20.05.2021,  a redepus documentația ”Bilanţ real tehnologic şi optimizat al energiei termice, pentru sistemul centralizat de alimentare cu energie termică al Municipiului Timişoara aferent anului 2020” cu completarile/corelarile solicitate.
Este necesară aprobarea Bilanţului termoenergetic anual real și optimizat pentru sistemul centralizat de alimentare cu energie termică din Municipiul Timișoara, precum și pierderilor reale și tehnologice (prin transfer de căldura și prin pierderi masice de agent termic) în sistemul de transport și distribuție din Municipiul Timișoara conform prevederilor din Legea nr. 325 /2006 a serviciului public de alimentare cu energie termică, pentru a putea fi luate în considerare propunerile de optimizare a serviciului public și a pierderilor reale tehnologice înregistrate în planificarea lucrarilor de modernizare și în calculul tarifului de producere, transport, distribuție și furnizare a agentului termic.
În conformitate cu prevederile art.129 alin. (2) lit. b), d)  şi alin. (7) lit. n) şi prevederile art. 196, alin. (1) lit. a) din Ordonanţa de Urgenţă nr. 57/2019 privind Codul Administrativ,
Având în vedere cele menţionate anterior, apreciem că proiectul de hotărâre privind aprobarea documentaţiei cu titlul “Bilanţ real tehnologic şi optimizat al energiei termice pentru sistemul centralizat de alimentare cu energie termică al municipiului Timişoara aferent anului 2020 “ îndeplineşte condiţiile pentru a fi supus dezbaterii şi aprobării plenului consiliului local.

